**Paziņojums masu medijiem**

**11.08.2016.**

**Maksātnespējīgās AAS “Balva” vietā LTAB jau izmaksājis 0,69 miljonus**

**Kopš apdrošināšanas sabiedrības “Balva” maksātnespējas pasludināšanas brīža, Latvijas Transportlīdzekļu apdrošinātāju birojs (turpmāk – LTAB) no Garantijas fonda jau izmaksājis 0,69 milj EUR tiem CSNg cietušiem, kuri trīs gadu laikā kopš apdrošināšanas sabiedrībai “Balva” anulētas licences nebija saņēmuši visu sev pienākošo OCTA atlīdzību izmaksu. Tajā skaitā lielākā daļa – gandrīz 0,6 milj. EUR izmaksāti pēdējo 2 nedēļu laikā.**

Likvidējamās apdrošināšanas sabiedrības “Balva” maksātnespēja tika pasludināta šī gada 6.jūlijā pēc LTAB iesniegtā pieteikuma. “Par šādu soli izšķīrāmies, jo uzņēmuma maksātnespējas ierosināšana ļaus ātrāk pabeigt atlikušo aktīvu realizāciju, kas tiek darīts gan maksātnespējīgās apdrošināšanas sabiedrības “Balva” (turpmāk – MAAS „Balva”) atlīdzību saņēmēju, gan visas OCTA nozares dalībnieku interesēs,” skaidro LTAB valdes priekšsēdētājs Jānis Abāšins.

Atbilstoši OCTA likumam, gadījumos, kad tiek pasludināta kāda tirgus dalībnieka maksātnespēja, izmaksas CSNg cietušajiem tiek segtas no LTAB Garantijas fonda, tādēļ no maksātnespējas uzsākšanas brīža LTAB ir apzinājis un personīgi uzrunājis tos CSNg cietušos, kuri joprojām no MAAS “Balva” nebija saņēmuši visu sev pienākošo atlīdzību. “Lielāko daļu no Garantijas fonda izmaksām, kas veiktas kopš sabiedrības maksātnespējas pasludināšanas brīža, sastāda maksājumi valsts iestādēm - Valsts sociālās apdrošināšanas aģentūrai (0,31 milj. EUR) un Nacionālajam veselības dienestam (0,13 milj. EUR), kā arī citām apdrošināšanas sabiedrībām (0,20 milj. EUR),” stāsta LTAB valdes priekšsēdētājs.

Finanšu un kapitāla tirgus komisija 2013.gada 17.jūnijā anulēja visas apdrošināšanas akciju sabiedrības “Balva” licences, tajā skaitā OCTA veikšanai, bet 25.oktobrī sabiedrība tika izslēgta no LTAB. Līdz 2016.gada 6.jūlijam AAS “Balva” atradās likvidācijas procesā, bet šobrīd uzsākts tās maksātnespējas process.

1997. gadā Latvijā tika ieviesta OCTA sistēma, kuras mērķis ir nodrošināt ceļu satiksmes negadījumā cietušo trešo personu interešu aizsardzību Latvijā un Zaļās kartes dalībvalstīs. Sistēmas sekmīgākai darbības nodrošināšanai ir izveidots LTAB, kurā apvienojušās apdrošināšanas sabiedrības, kurām ir tiesības veikt OCTA apdrošināšanu Latvijā – AAS “Balta”, AAS “Baltijas Apdrošināšanas Nams”, AAS “Baltikums Vienna Insurance Group”, AAS “BTA Baltic Insurance Company”, “Compensa Vienna Insurance Group” UADB Latvijas filiāle, “ERGO Insurance” SE Latvijas filiāle, AAS “Gjensidige Baltic”, “If P&C Insurance” AS Latvijas filiāle, “Seesam Insurance” AS Latvijas filiāle un “Swedbank P&C Insurance” AS Latvijas filiāle.

*Papildus informācija*

*LTAB sabiedrisko attiecību konsultants*

*Gints Lazdiņš*

*Tālr: +371 29442282, E-pasts: gints@olsen.lv*